CELEX: 32014D0765
Language: el
Date: 2014-06-25 00:00:00
Title: 2014/765/ΕΕ: Απόφαση της Επιτροπής, της 25ης Ιουνίου 2014 , σχετικά με την κρατική ενίσχυση αριθ. SA. 20949 (C 23/06) — Πολωνία — Technologie Buczek [κοινοποιηθείσα υπό τον αριθμό C(2014) 4099]  Κείμενο που παρουσιάζει ενδιαφέρον για τον ΕΟΧ

7.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 323/9
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Ιουνίου 2014
   σχετικά με την κρατική ενίσχυση αριθ. SA. 20949 (C 23/06) — Πολωνία — Technologie Buczek
   [κοινοποιηθείσα υπό τον αριθμό C(2014) 4099]
   (Το κείμενο στην πολωνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2014/765/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με επιστολή της 7ης Ιουνίου 2006, η Επιτροπή κοινοποίησε στην Πολωνία την απόφασή της να κινήσει επίσημη διαδικασία έρευνας σύμφωνα με το άρθρο 88 παράγραφος 2 ΕΚ στην ανωτέρω υπόθεση κρατικής ενίσχυσης.
            
         
               (2)
            
            
               Στις 23 Οκτωβρίου 2007 εξεδόθη η απόφαση 2008/344/ΕΚ της Επιτροπής (1) («η απόφαση»), με την οποία η Επιτροπή κατέληξε στο συμπέρασμα ότι οι κρατικές ενισχύσεις που έλαβε η χαλυβουργία Technologie Buczek Group («όμιλος TB») ήταν ασυμβίβαστες με την κοινή αγορά και διέταξε την Πολωνία να τις ανακτήσει από τις οντότητες που απαρτίζουν τον όμιλο TB, δηλαδή τη μητρική εταιρεία Technologie Buczek SA («TB») και τις θυγατρικές της Huta Buczek Sp. z o.o. («HB») και Buczek Automotive Sp. z o.o. («BA»), ανάλογα με το όφελος που πράγματι αποκόμισαν.
            
         
               (3)
            
            
               Στις 8 Ιανουαρίου 2008 η BA προσέφυγε στο Γενικό Δικαστήριο ζητώντας τη μερική ακύρωση της απόφασης. Η TB και η HB υπέβαλαν χωριστές αιτήσεις αλλά στη συνέχεια τις απέσυραν.
            
         
               (4)
            
            
               Με απόφαση της 17ης Μαΐου 2011 (2), το Γενικό Δικαστήριο ακύρωσε την απόφαση, όσον αφορά τη BA (βλέπε λεπτομερή περιγραφή παρακάτω στην αιτιολογική σκέψη 7). Στις 21 Μαρτίου 2013 το Δικαστήριο απέρριψε την αίτηση αναιρέσεως που άσκησε η Επιτροπή κατά της αποφάσεως του Γενικού Δικαστηρίου (3).
            
         
               (5)
            
            
               Ως αποτέλεσμα της ακύρωσης της απόφασης, όσον αφορά τη BA, η επίσημη διαδικασία έρευνας C23/06 δεν έχει κλείσει, και η Επιτροπή χρειάστηκε να συνεχίσει τη διαδικασία από το σημείο κατά το οποίο συντελέστηκε η παρανομία.
            
         
               (6)
            
            
               Η Επιτροπή ζήτησε πληροφορίες από την Πολωνία με επιστολές της 22ας Απριλίου 2013, της 12ης Ιουνίου 2013 και της 27ης Νοεμβρίου 2013, στις οποίες η Πολωνία απάντησε με επιστολές στις 8 Μαΐου 2013, στις 26 Ιουλίου 2013 και στις 10 Φεβρουαρίου 2014.
            
         2.   ΑΞΙΟΛΟΓΗΣΗ
   
   
               (7)
            
            
               Το Δικαστήριο ακύρωσε:
               
                           —
                        
                        
                           το άρθρο 1 της απόφασης, το οποίο κηρύσσει την κρατική ενίσχυση ποσού 20 761 643 PLN που χορηγήθηκε παρανόμως στον όμιλο TB ασυμβίβαστη με την κοινή αγορά·
                        
                     
                           —
                        
                        
                           το άρθρο 3 παράγραφοι 1 και 3 της απόφασης, το οποίο καθορίζει τα ποσά της ενίσχυσης που πρέπει να ανακτηθούν από την HB και την BA ατομικά, στο μέτρο που οι εν λόγω παράγραφοι αφορούν την ΒΑ (4)·
                        
                     
                           —
                        
                        
                           τα άρθρα 4 και 5 της απόφασης, τα οποία περιέχουν διατάξεις εφαρμογής, στον βαθμό που τα άρθρα αυτά αφορούν την ΒΑ.
                        
                     
         
               (8)
            
            
               Δεδομένου ότι το άρθρο 1 της απόφασης αφορά τον όμιλο TB ως σύνολο, ενώ τα υπόλοιπα ακυρωθέντα άρθρα αφορούν μόνον την BA, η Επιτροπή θεωρεί αναγκαίο να υπενθυμίσει, πρώτον, σε ποιο βαθμό η ακύρωση της απόφασης θίγει τα άλλα μέλη του ομίλου TB, ήτοι την TB και την HB.
            
         
               (9)
            
            
               Η Επιτροπή υπενθυμίζει την απόφαση στην υπόθεση T-227/95 (AssiDomän Kraft Products and Others κατά Επιτροπής, Συλλογή 1997, σ. II-01185, σκέψεις 59 και 60), στην οποία το Δικαστήριο έκρινε ότι, αν ο αποδέκτης [μιας απόφασης της Επιτροπής] αποφασίσει να ασκήσει προσφυγή ακύρωσης, ο κοινοτικός δικαστής επιλαμβάνεται εκείνων μόνον των στοιχείων της απόφασης που αφορούν τον εν λόγω αποδέκτη. Αντιθέτως, τα στοιχεία της απόφασης που αφορούν άλλους αποδέκτες και τα οποία δεν προσβλήθηκαν δεν περιλαμβάνονται στο αντικείμενο της διαφοράς την οποία καλείται να επιλύσει το Δικαστήριο. Το Δικαστήριο, στο πλαίσιο μιας προσφυγής ακύρωσης, μπορεί να αποφανθεί μόνον επί του αντικειμένου της διαφοράς που οι διάδικοι υπέβαλαν στην κρίση του. Η απόφαση μπορεί να ακυρωθεί μόνον ως προς τους αποδέκτες των οποίων ευδοκίμησε η ενώπιον του Δικαστηρίου προσφυγή.
            
         
               (10)
            
            
               Όπως αναφέρεται στην αιτιολογική σκέψη 3 ανωτέρω, η TB και η HB παραιτήθηκαν από τις προσφυγές τους ενώπιον του Γενικού Δικαστηρίου και, ως εκ τούτου, η απόφαση αυτή κατέστη οριστική ως προς τις επιχειρήσεις αυτές, συμπεριλαμβανομένης της υποχρέωσης της Πολωνίας να ανακτήσει την παράνομη ενίσχυση. Οι πολωνικές αρχές επιβεβαίωσαν ότι η TB επέστρεψε ποσό 13 963 560,74 PLN, το οποίο αντιπροσωπεύει ολόκληρη την ενίσχυση που πρέπει να επιστραφεί από την TB, καθώς και το μέρος της ενίσχυσης που πρέπει να ανακτηθεί από την HB. Η HB κηρύχθηκε σε πτώχευση και όλες οι αρμόδιες δημόσιες αρχές έχουν υποβάλει τις απαιτήσεις τους στην πτωχευτική περιουσία. Η διαδικασία εκκαθάρισης εκκρεμεί. Οι πολωνικές αρχές επιβεβαίωσαν ότι, μετά την ακύρωση, το ποσό της ενίσχυσης που είχε ανακτηθεί από την ΤΒ δεν έχει επιστραφεί σε αυτή και οι αξιώσεις από την ΗΒ δεν έχουν διαγραφεί από την πτωχευτική περιουσία.
            
         
               (11)
            
            
               Για τους λόγους αυτούς, η επίσημη διαδικασία έρευνας παραμένει ανοικτή μόνο σε σχέση με την ΒΑ.
            
         
               (12)
            
            
               Η Επιτροπή λαμβάνει υπόψη τις πληροφορίες που διαβιβάστηκαν από την Πολωνία, σύμφωνα με τις οποίες η BA κηρύχθηκε σε πτώχευση στις 28 Σεπτεμβρίου 2012 και διαγράφηκε από το εμπορικό μητρώο εταιρειών στις 16 Νοεμβρίου 2012.
            
         
               (13)
            
            
               Η Πολωνία ενημέρωσε την Επιτροπή ότι τα περιουσιακά στοιχεία της BA, που αποτελούν την πτωχευτική περιουσία, πωλήθηκαν μεμονωμένα (όχι ως επιχείρηση ή αυτόνομο μέρος της επιχείρησης), στο πλαίσιο διαδικασιών υποβολής προσφορών, διασφαλίζοντας την επίτευξη των τιμών της αγοράς. Ούτε οι εργαζόμενοι της ΒΑ ούτε οι προμηθευτές ή οι πελάτες της μεταφέρθηκαν σε καμία από τις οντότητες κατά τρόπο που θα μπορούσε να αποτελεί ένδειξη οικονομικής συνέχειας της ΒΑ.
            
         
               (14)
            
            
               Η Πολωνία ενημέρωσε επίσης την Επιτροπή ότι, κατά τη διάρκεια της πτωχευτικής διαδικασίας, ο διαχειριστής ρευστοποίησε όλα τα στοιχεία ενεργητικού της ΒΑ. Μετά την περάτωση της διαδικασίας, δεν υπάρχει πλέον κανένα στοιχείο του ενεργητικού της BA που θα μπορούσε ενδεχομένως να αποκτηθεί από άλλες επιχειρήσεις.
            
         
               (15)
            
            
               Με βάση τα στοιχεία αυτά, η Επιτροπή καταλήγει στο συμπέρασμα ότι δεν υπάρχουν επιχειρήσεις που θα μπορούσαν να θεωρηθούν ως οικονομικοί διάδοχοι της ΒΑ.
            
         
               (16)
            
            
               Η επίσημη διαδικασία έρευνας για την παρούσα υπόθεση, ως εκ τούτου, έχει καταστεί άνευ αντικειμένου, δεδομένου ότι, ακόμη και αν η ενίσχυση μπορούσε να κηρυχθεί ασυμβίβαστη με την εσωτερική αγορά, δεν θα ήταν με κανένα τρόπο δυνατή η ανάκτηση της εν λόγω ενίσχυσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η επίσημη διαδικασία έρευνας βάσει του άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης, η οποία κινήθηκε στις 7 Ιουνίου 2006 και η οποία παραμένει ανοικτή όσον αφορά την Buczek Automotive Sp. z o.o. μετά την απόφαση του Γενικού Δικαστηρίου στην υπόθεση T-1/08 της 17ης Μαΐου 2011, όπως επιβεβαιώνεται από την απόφαση του Δικαστηρίου στην υπόθεση C-405/11P της 21ης Μαρτίου 2013, περατώνεται, επειδή η διαδικασία κατέστη άνευ αντικειμένου μετά την εκκαθάριση της Buczek Automotive Sp. z o.o.
   Άρθρο 2
   Η παρούσα απόφαση απευθύνεται στη Δημοκρατία της Πολωνίας.
   
      Βρυξέλλες, 25 Ιουνίου 2014.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  Απόφαση 2008/344/ΕΚ της Επιτροπής, της 23ης Οκτωβρίου 2007, σχετικά με την κρατική ενίσχυση C 23/06 (πρώην NN 35/06) που χορήγησε η Πολωνία υπέρ της χαλυβουργίας Technologie Buczek Group (ΕΕ L 116 της 30.4.2008, σ. 26).
   
      (2)  Υπόθεση T-1/08, Buczek Automotive sp. z o.o. κατά Επιτροπής ECLI:EU: T:2011:216.
   
      (3)  Υπόθεση C-405/11 P, Επιτροπή κατά Buczek Automotive Sp. z o.o., ECLI:EU:C:2013:186.
   
      (4)  Το άρθρο 3 παράγραφος 1 της απόφασης διατάσσει την Πολωνία να ανακτήσει την ενίσχυση που αναφέρεται στο άρθρο 1 ως εξής: 13 578 115 PLN από την HB και 7 183 528 PLN από την BA. Το άρθρο 3 παράγραφος 3 υποχρεώνει εν συνεχεία την Πολωνία να ανακτήσει και τους τόκους επί των ποσών αυτών.